b"\n_START_ARTICLE_\nHeimir Hallgr\xc3\xadmsson\n_START_SECTION_\nCarrera esportiva\n_START_PARAGRAPH_\nCom a jugador Heimir va comen\xc3\xa7ar a jugar per l'\xc3\x8dBV de la seva ciutat natal Vestmannaeyjar el 1986. Hi va jugar fins al 1996 llevat de la temporada 1993 en la qual va jugar pel H\xc3\xb6ttur mentre hi entrenava l'equip femen\xc3\xad. Des de 1996 fins al 2007 va jugar en categories inferiors amb un altre club de Vestmannaeyjar, de 1996 a 1997 va jugar amb l'Sm\xc3\xa1stund i des del 1998 amb el KFS, equip format a partir de l'Sm\xc3\xa1stund i un altre equip de categories inferiors de Vestmannaeyjar anomenat Framherjar. De 2002 a 2007 va jugar nom\xc3\xa9s espor\xc3\xa0dicament. Durant la seva carrera com a jugador, tamb\xc3\xa9 va fer de dentista al seu poble, i encara exerceix aquesta professi\xc3\xb3 a temps parcial.\n_START_SECTION_\nClub\n_START_PARAGRAPH_\nEl 1993, mentre jugava amb l'equip de veterans del H\xc3\xb6ttur, va entrenar-ne l'equip femen\xc3\xad. Alhora que treballava com a dentista a Vestmannaeyjar va comen\xc3\xa7ar a entrenar l'equip s\xc3\xa8nior femen\xc3\xad de la ciutat, \xc3\x8dBV, el qual va dur al cim de la Lliga femenina d'Isl\xc3\xa0ndia, tot pujant llocs cada any. El 2002 va passar a ser segon entrenador de l'equip mascul\xc3\xad de l'\xc3\x8dBV, i va arribar a ser l'entrenador principal els darrers partits de la temporada, despr\xc3\xa9s que fessin fora l'entrenador anterior. El 2003 va tornar a entrenar l'equip femen\xc3\xad, al qual va guiar a dos segons llocs en lliga, i a dues finals de copa, de les quals l'\xc3\x8dBV va guanyar la segona, el 2004. El 2005 no va entrenar, i el 2006 torn\xc3\xa0 com a entrenador de l'\xc3\x8dBV a mitja temporada; va entrenar l'equip durant els darrers 6 partits, per\xc3\xb2 no va aconseguir evitar el descens. Es va mantenir al c\xc3\xa0rrec, i assol\xc3\xad l'ascens la temporada 2008, va acabar 10\xc3\xa8 de 12 a la m\xc3\xa0xima categoria el 2009, i posteriorment assol\xc3\xad dos tercers llocs seguits els anys 2010 i 2011.\n_START_SECTION_\nIsl\xc3\xa0ndia\n_START_PARAGRAPH_\nEl 14 d'octubre de 2011, KS\xc3\x8d va anunciar que Heimir seria l'entrenador assistent d'Isl\xc3\xa0ndia alhora que anunciava el c\xc3\xa0rrec d'entrenador per Lars Lagerb\xc3\xa4ck. Isl\xc3\xa0ndia es va classificar per la fase d'eliminat\xc3\xb2ries de la classificaci\xc3\xb3 per la Copa del m\xc3\xb3n de futbol de 2014, per\xc3\xb2 hi va perdre contra Cro\xc3\xa0cia. Poc despr\xc3\xa9s Heimir i Lagerb\xc3\xa4ck van signar un nou contracte, aquest cop compartint el c\xc3\xa0rrec d'entrenador, i van disputar amb la selecci\xc3\xb3 islandesa l'Eurocopa 2016."